ΚΑΝΟΝΙΣΜΟΣ (ΕΚ) αριθ. 2971/94 ΤΗΣ ΕΠΙΤΡΟΠΗΣ της 6ης Δεκεμβρίου 1994 για τον καθορισμό της ποσόστωσης, για την περίοδο από 1ης Ιανουαρίου έως 30 Ιουνίου 1995, η οποία εφαρμόζεται κατά την εισαγωγή στην Ισπανία κρέατος κατοικιδίων κουνελιών, προέλευσης τρίτων χωρών, και ορισμένων λεπτομερειών που αφορούν την εφαρμογή της

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 491/86 του Συμβουλίου της 25ης Φεβρουαρίου 1986 για τον καθορισμό των λεπτομερειών για τους ποσοτικούς περιορισμούς κατά την εισαγωγή στην Ισπανία ορισμένων γεωργικών προϊόντων προέλευσης τρίτων χωρών (1), όπως τροποποιήθηκε από τον κανονισμό (ΕΟΚ) αριθ. 3296/88 της Επιτροπής (2), και ιδίως το άρθρο 3,

Εκτιμώντας:

ότι η ποσόστωση, για το 1994, που εφαρμόζεται κατά την εισαγωγή στην Ισπανία κρέατος κατοικιδίων κουνελιών, προέλευσης τρίτων χωρών, καθορίσθηκε στο άρθρο 1 του κανονισμού (ΕΚ) αριθ. 3319/93 της Επιτροπής (3)- ότι είναι σκόπιμο να αυξηθεί, για το έτος 1995, η ποσόστωση αυτή κατά τον ελάχιστο ρυθμό του 10 % που προβλέπεται στο άρθρο 3 του εν λόγω κανονισμού-

ότι, ωστόσο, οι ποιοτικοί περιορισμοί απαγορεύονται από τη συνθήκη επί της γεωργίας, που συνήφθη στο πλαίσιο του κύκλου της Ουρουγουάης της ΓΣΔΕ, της οποίας η εφαρμογή έχει προβλεφθεί από την 1η Ιουλίου 1995- ότι ενδείκνυται, συνεπώς, να ανοίξει ποσόστωση μόνο για το πρώτο εξάμηνο του 1995-

ότι, για να εξασφαλισθεί η ορθή διαχείριση της ποσόστωσης, πρέπει η αίτηση για χορήγηση αδείας εισαγωγής να συνοδεύεται από τη σύσταση εγγύησης, η οποία θα καλύπτει ως βασικό αίτημα, κατά την έννοια του άρθρου 20 του κανονισμού (ΕΟΚ) αριθ. 2220/85 της Επιτροπής (4), όπως τροποποιήθηκε τελευταία από τον κανονισμό (ΕΚ) αριθ. 3403/93 (5), την πραγματοποίηση των εισαγωγών-

ότι πρέπει να προβλεφθεί ότι η Ισπανία θα ανακοινώσει στην Επιτροπή πληροφορίες σχετικά με την εφαρμογή των ποσοστώσεων-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Κρέατος Πουλερικών και Αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο όγκος της ποσόστωσης που μπορεί να εφαρμόζει, κατά τη διάρκεια της περιόδου από 1ης Ιανουαρίου έως 30 Ιουνίου 1995, το Βασίλειο της Ισπανίας, δυνάμει του άρθρου 77 της πράξης προσχώρησης, κατά την εισαγωγή του κρέατος και των εδώδιμων παραπροϊόντων σφαγίου κατοικιδίων κουνελιών, προέλευσης τρίτων χωρών, τα οποία υπάγονται στους κώδικες ΣΟ 0208 10 11 και 0208 10 19, καθορίζεται σε 472 τόνους.

Άρθρο 2

1. Οι ισπανικές αρχές εκδίδουν τις άδειες εισαγωγής κατά τρόπο που να διασφαλίζεται μια δίκαιη κατανομή της διαθέσιμης ποσότητας μεταξύ των αιτούντων.

2. Οι αιτήσεις για την έκδοση άδειας εισαγωγής συνοδεύονται από τη σύσταση εγγύησης. Η κύρια απαίτηση που καλύπτεται από την εγγύηση, κατά την έννοια του άρθρου 20 του κανονισμού (ΕΟΚ) αριθ. 2220/85, συνίσταται στην πραγματοποίηση των εισαγωγών.

Άρθρο 3

Ο ελάχιστος ρυθμός προοδευτικής αύξησης της ποσόστωσης ανέρχεται σε 10 % κατά την αρχή κάθε έτους.

Η αύξηση προστίθεται σε κάθε ποσόστωση και η επόμενη αύξηση υπολογίζεται επί του συνολικού αριθμού.

Άρθρο 4

1. Οι ισπανικές αρχές ανακοινώνουν στην Επιτροπή τα μέτρα που θεσπίζουν για την εφαρμογή του άρθρου 2.

2. Οι ισπανικές αρχές διαβιβάζουν, το αργότερο στις 15 κάθε μηνός, τις άδειες εισαγωγής που εκδόθηκαν τον προηγούμενο μήνα:

- τις ποσότητες τις οποίες αφορούν οι εκδοθείσες άδειες εισαγωγής, κατανεμημένες ανά χώρα προέλευσης,

- τις εισαχθείσες ποσότητες, κατανεμημένες ανά χώρα προέλευσης.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 54 της 1. 3. 1986, σ. 25.

(2) ΕΕ αριθ. L 293 της 27. 10. 1988, σ. 7.

(3) ΕΕ αριθ. L 298 της 3. 12. 1993, σ. 18.

(4) ΕΕ αριθ. L 205 της 3. 8. 1985, σ. 5.

(5) ΕΕ αριθ. L 310 της 14. 12. 1993, σ. 4.